
Erasmus Roterdamus: Salutandi Formulae 
In primo congressu 

Non temere docet quidam, ut salutemus libenter. Comis enim et 
blanda salutatio saepe conciliat amicitiam, inimicitiam diluit: certe 
mutuam benevolentiam alit augetque. Quidam usque adeo Demeae 1 
sunt, ingenioque agresti, ut vix salutati resalutent. Nonnullis hoc vitii 
conciliavit educatio verius, quam natura. 

Urbanitatis est, salutare obvios, aut eos, qui nos adeunt, aut 
quos adimus ipsi colloquendi gratia. Item operis aliquid agentes, 
coenantes, oscitantes , 2 singultientes , 3 sternutantes , 4 tussientes. In 
ructu 5 crepituve ventris salutare, hominis est plus satis urbani. Sed 
incivilius etiam, eum salutare, qui reddit urinam, aut alvum exonerat. 

Salve pater, salve matercula, salve mi frater, salve praeceptor obser¬ 
vande, salve multum, mi patrue , 6 salve dulcissime nepos. 

Urbanum est, addere cognationis aut affinitatis titulum, nisi quum 
habent aliquid odii: tum enim praestat abuti minus quidem pro¬ 
priis, sed plausibilioribus: veluti, quum novercam salutamus ma¬ 
trem; privignum , 7 filium; vitricum, patrem; sororis maritum, fratrem; 
fratris uxorem, sororem. Idem in aetatis aut officiorum titulis fa¬ 
ciendum. Gratius enim fuerit, si senem patrem, aut virum eximium 
salutes, quam aetatis cognomine; etiamsi olim honoris causa dice¬ 
batur, (geron). Salve praefecte, salve tribune. Non autem, salve cali¬ 
garie , 8 aut calcearie. Salve adolescens, salve iuvenis. Senes ignotos 
adolescentes filiorum cognomento salutant, adolescentes vicissim 
illos patres aut dominos. 


Blandior salutatio inter amantes. 


Salve < 


mea vita 
mea lux 
meum delicium 
meum suavium 
mei meum 
mea voluptas unica 
meum corculum 
mea spes 
meum solatium 
meum decus 


> mea Cornelia 


1 Demea] agrestis, rudis, inurbanus 


2 oscito] os commovere et os totum 
aperire, ut fit prae somno aut taedio 

3 singultio] singultum emittere; singultu 
est motu citus, intermissus et creber 
stomachi ex copia cibi 

4 sternuto] frequenter sternuo, sternuo 
est flatum e pectore impetu emittere 

5 ructus] cibi et potus in stomacho male 
concoti ventosa per os exspiratio 

6 patruus] frater patris 

7 privignus] filius mariti, vel uxoris 
meae, alterutro parente carens: cui 
respondent vitricus et noverca. 


8 caligarius] sutor caligarius 


Honoris gratia, aut secus 

Salve here. Ohe, salve tu quoque, bone vir. Salve vir ornatissime, 
clarissime. Salve etiam atque etiam, literarum decus. Salve pluri- 

mum, amicorum optime. Salve mi Maecenas. Salve patrone sin¬ 
gularis. Salve vir spectatissime. Salve unicum huius aetatis orna¬ 
mentum. Salve Germaniae delicium. Salvete, quotquot estis, una 
salute omnes. Salvete pariter omnes. Salvete belli homunculi. Salve 
congerro 9 lepidissime. Salve vini pernicies. Responsio. Salve et tu 
gurges 10 , helluoque 11 placentarum. Salve multum, virtutis omnis an¬ 
tistes. Responsio. Salve tantundem totius probitatis exemplar. Salve 
anicula annos nata quindecim. Responsio. Salve puella annorum 
octoginta. Bene sit tibi cum tuo calvitio. Responsio. Bene tibi cum 
lacero naso. Ut salutaris, ita resalutaberis. Si male dixeris peius au¬ 
dies. Salve iterum atque iterum. Responsio. Et tu salve perpetuum. 
Salve plus millies. Responsio. Equidem malim salvere semel. Salve, 
quantum vis. Responsio. Et tu quantum mereris. Salvere te iubeo. 
Quid si nolim? Equidem aegrotare malim, quam tua salute salvere. 


9 congerro] congerrones sodales famil¬ 
iariter conviventes, et nugis ineptiisque 
tempus simul terentes 

10 gurges] proprie locus est in flumine 
profundus, in quo aqua vertitur 

11 helluo] proprie est qui immoderate 
bona sua consumit (qui satiari non 
potest) 


Salva sit tua < 


Sanctitas. 

Amplitudo. 

Celsitudo. 

Maiestas. 

Beatitudo. 

Sublimitas. 


> Magis vulgo recepta sunt, quam probata doctis. 


In tertia persona. 

Sapidus Erasmo suo salutem dicit. Sapidus Beatum suum plurima 
salute impertit. [... ] 


Gravidae. 

Faxit Deus ut feliciter parias: ut maritum pulchra prole facias par¬ 
entem. Faxit illa virgo mater, ut feliciter fias mater. Precor, ut hic 
tumor uteri feliciter subsidat. Velint superi, ut non maiore molestia 
elabatur, quale illapsum est, quidquid est hoc oneris, quod gestas. 
Donet tibi Deus felix puerperium. Convivis. Sit felix convivium. 
Bene sit universo coetui. Precor omnia laeta vobis omnibus. Deus 
bene fortunet vestrum convivium. 


Sternutanti. 


Sit faustum ac felix. Servet te Deus. Sit salutiferum. Bene vertat Deus. 

[...] 

Vale, in digressu. 

Valete omnes. Bene vale. Cura, ut quam rectissime valeas. Vale¬ 
tudinem tuam cura diligenter. Iubeo te bene valere. Iam me tempus 
alio vocat, tu valebis. Valeto quam optime. Vale pancratice aut si 
mavis athletice. Vale, ut dignus es. Vale ut meritus. In hoc biduum 
valebis. Si me dimittis, valebis in crastinum. Num quid vis? Est aliud 
quod me velis? Responsio. Nihil, nisi ut prospere valeas. Da operam, 
ut sis prospera valetudine. Age curam valetudinis tuae. Habe curam 
salutis tuae. Fac ut proximo congressu te laetum ac nitidum videa¬ 
mus. Iubeo te curare cuticulam. Cura, ut sit mens sana in corpore 
sano. Da operam, ut totus valeas, tum corpore, tum animo. Respon¬ 
sio. Dabitur quidem opera. Valebis tu quoque. Tibi vicissim precor 
prosperam valetudinem. [... ] 




